b'\n_START_ARTICLE_\nJerebika\n_START_SECTION_\nOpis\n_START_PARAGRAPH_\nJerebika je srednje visoko drevo, ki le redko prese\xc5\xbee 20\xc2\xa0m v vi\xc5\xa1ino. Pogosto se grmi\xc4\x8dasto razraste. Deblo je vitko in valjasto, skorja pa pri mladih drevesih sivo rumenkasta, pri starej\xc5\xa1ih pa \xc4\x8drnikasta in po dolgem razpokana. Kro\xc5\xa1nja je redka in okrogla. Les jerebike je lepe rde\xc4\x8dkaste barve in je izjemno priljubljen za izdelavo stru\xc5\xbeenih predmetov in pohodnih palic. V preteklosti so verjeli, da jerebikin les podi zle duhove, iz \xc4\x8desar izhaja priljubljenost izdelave pohodnih palic iz njenega lesa. _NEWLINE_Listi so sestavljeni in imajo od pet do trinajst podolgovatih, na bazi celorobih, sicer pa ostro narezanih listi\xc4\x8dev. Cvetovi, ki se pojavijo od maja do junija so drobni in zdru\xc5\xbeeni v kobule bele barve. Plodovi so drobne, do 1\xc2\xa0cm velike rde\xc4\x8de jagode (botani\xc4\x8dno so to pe\xc4\x8dkati plodovi), ki so prav tako zdru\xc5\xbeene v \xc2\xbbgrozde\xc2\xab. Razmno\xc5\xbeuje se s semeni, ki jih pomagajo \xc5\xa1iriti ptice, in ki lahko vzkalijo tudi nekaj let po tem, ko so bila odvr\xc5\xbeena.\n_START_SECTION_\nRaz\xc5\xa1irjenost\n_START_PARAGRAPH_\nJerebika dobro prena\xc5\xa1a nizke temperature, zato se je raz\xc5\xa1irila povsod po Evropi in zahodni Aziji vse do visokogorja. Zaradi privla\xc4\x8dnega izgleda ob cvetenju in zorenju, jo pogosto kot okrasno drevo sadijo v sadovnjake in parke. Zaradi trdo\xc5\xbeivosti je primerna tudi za pogozdovanje. V Sloveniji je pogosta na Dolenjskem, kjer jo je najti predvsem po Gorjancih.\n_START_SECTION_\nUporaba\n_START_PARAGRAPH_\nPlodovi so u\xc5\xbeitni tudi za ljudi, zato iz njih ponekod kuhajo marmelado, ponekod jo kandirajo, v Angliji pa jo kuhajo kot prilogo k divja\xc4\x8dini. Bogata je z vitaminoma C in A, zato se plodovi jerebike v ljudskem zdravilstvu uporabljajo kot zdravilo proti prehladu, sicer pa naj bi bila tudi dober diuretik, emenagog, adstringens in antiskorbutik. Uporabljali so jo tudi kot zdravilo za doma\xc4\x8de \xc5\xbeivali.'